钦定古今图书集成/理学汇编/文学典/第061卷 > 江为
## 钦定古今图书集成/理学汇编/文学典/第061卷 > 江为

按马令《南唐书》本传，为其先宋州人，避乱建阳，遂为
建阳人。游庐山白鹿洞，师事处士陈贶，居二十年，有
风人之体。时金陵初复唐制，以进士取人，为有《题白
鹿寺》诗云：“吟登萧寺旃檀阁，醉倚王家玳瑁筵。”元宗
南迁，驻于寺，见其诗，称善久之。为由是傲肆，自谓俯
拾青紫，乃诣金陵求举，屡黜于有司，为怏怏不能自
已，欲束书亡越，而会同谋者上变，按得其状，伏罪。为
尝吟《隋堤柳》诗云：“锦缆龙舟万里来，醉乡繁盛忽尘
埃。空馀两岸千株柳，雨叶风花作恨媒。”盛传于时。